Højesteret tog kærendes påstand til følge i sag om erstatning efter retsplejelovens § 320 for merudgifter til advokat som følge af, at en hovedforhandling blev udsat på grund af rettens forhold
Ret: Højesteret (3. instans)
Faggruppe: Civilsag — Almindelig civil sag
Sagsemner: Retspleje og civilproces;

/

Om erstatning for aflysning af hovedforhandling

Sag 41349/2022

Kendelse afsagt den 26. april 2023

Kærende kærer Vestre Landsrets kendelse om erstatning efter
retsplejelovens § 320 i sagen:
Indkærede ApS
mod
Kærende

Erstatning for merudgifter til advokat som følge af aflysning af hovedforhandling

Retten i Hjørring havde berammet en sag mellem Indkærede ApS og Kærende om betaling
for arbejder udført på Kærendes sommerhus til hovedforhandling den 29. oktober 2020, kl.
9.00.

Den 27. oktober 2020, kl. 12.27, meddelte byretten, at hovedforhandlingen den 29. oktober
2020 var aflyst på grund af rettens forhold. Hovedforhandlingen blev gennemført den 2.
februar 2021.   

Sagen for Højesteret angik, om statskassen skulle erstatte Kærende de merudgifter, der havde
været forbundet med, at hans advokat havde skullet bruge tid på at forberede sagen på ny
forud for hovedforhandlingen den 2. februar 2021.

Højesteret fandt efter en samlet vurdering af sagens karakter og forløb – herunder at
hovedforhandlingen, der skulle have varet ca. ½ dag med afhøring af sagens parter og to
vidner, blev aflyst med 1½ dags varsel, og at hovedforhandlingen først blev gennemført godt
3 måneder senere – at statskassen skulle erstatte Kærendes merudgifter til advokat i den
anledning. Erstatningen, som skulle udmåles med udgangspunkt i de almindelige principper
for fastsættelse af sagsomkostninger i civile sager, fandtes passende at kunne fastsættes til
5.000 kr. inkl. moms.

Landsretten var kommet til et andet resultat.